Urudžbeni broj:

Rijeka, 5.05.2023.

Na temelju članka 5. Odluke o uvjetima i postupku javnog natječaja za davanje u zakup prodajnih mjesta te postupku za davanje na korištenje ugostiteljskih terasa od 01. srpnja 2020. godine, 27. studenog 2020. godine, 26. srpnja 2022. godine i 05. svibnja 2023. godine trgovačko društvo RIJEKA plus d.o.o. (dalje u tekstu: Društvo) objavljuje sljedeći

**JAVNI NATJEČAJ**

**ZA DAVANJE U ZAKUP PRODAJNIH MJESTA**

**NA TRŽNICI ZAMET**

**I. PODACI O PRODAJNIM MJESTIMA ZA KOJA SE OBJAVLJUJE JAVNI NATJEČAJ:**

Podaci o prodajnim mjestima na tržnici za koja se objavljuje javni natječaj sadržani su u priloženoj tablici, a isti su, kako slijedi;

* naziv tržnice, lokacija, vrsta prodajnog mjesta / skladišnog prostora, interna oznaka prodajnog mjesta, površina, djelatnost,
* početni iznos zakupnine za prodajno mjesto / skladišni prostor, bez poreza na dodanu vrijednost, određen u eurima (na zakupninu se obračunava porez na dodanu vrijednost),
* iznos jamčevine koju na račun Društva treba uplatiti svaki ponuditelj za svako pojedino prodajno mjesto / skladišni prostor za koje se natječe, jednak je iznosu od **3 (tri) početne mjesečne zakupnine i obračunatog iznosa PDV-a.**

**RAZGLED OGLAŠENIH PRODAJNIH MJESTA:**

Prodajna mjesta iz ovog javnog natječaja mogu se razgledati svaki radni dan, od ponedjeljka do petka počev od **8.** **svibnja 2023.** godine pa zaključno do **12. svibnja 2023.** godine uz, prema potrebi, prethodnu najavu na broj telefona; **091/121-3428.**

Iznimno, kada za to postoji opravdani razlog, pojedino prodajno mjesto može se razgledati i u drugo vrijeme ako za isto postoje organizacijske mogućnosti u Društvu.

**II. PLAĆANJE JAMČEVINE:**

Iznos jamčevine svaki ponuditelj dužan je uplatiti na račun Društva;

* zaključno sa **12. svibnja 2023. godine ( najkasnije 4 dana prije javnog otvaranja ponuda).**
* na **IBAN: HR87 2484 0081 1066 5868 8, otvoren kod Raiffeisenbank Austria d.d. Zagreb.**
* svrha uplate: “Jamčevina za prodajni prostor interne oznake: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ , natječaj za Tržnicu \_\_\_\_\_\_\_\_\_\_\_\_\_\_\_\_\_\_\_\_\_.“

Jamčevinu uplaćuje isključivo ponuditelj putem naloga za plaćanje (nalog za plaćanje ovjeren od pošte, banke ili FINA-e da je uplata izvršena ili potvrda o plaćanju internet bankarstvom).

**Pri uplati postupiti kako slijedi;**

* **Fizička ili pravna osoba: poziv na broj: 00 OIB PONUDITELJA**

**III. VRIJEME ZA DOSTAVU PISANIH PONUDA:**

Pisana ponuda može se dostaviti počev od **08.05.2023. godine** **do 15.05.2023. godine do 16:00 sati,**bez obzira na način dostave. Nakon isteka roka za zaprimanje ponuda, nijedan ponuditelj ne može mijenjati sadržaj svoje ponude niti je zamijeniti novom.

**Obrazac ponude nalazi se na mrežnim stranicama Društva:** [**www.rijeka-plus.hr**](http://www.rijeka-plus.hr)

***Pisane ponude daju se za svako pojedino prodajno mjesto zasebno.***

**NAČIN PODNOŠENJA PISANIH PONUDA:**

Pisana ponuda podnosi se **preporučenom pošiljkom** na adresu Društva; Rijeka, Blaža Polića 2 ili **osobno** na adresu sjedišta Društva; Rijeka, Blaža Polića 2, III. kat, ured Uprave.

Ponuditelji su dužni zapečatiti ponudu u omotnicu te na zatvorenoj omotnici naznačiti vrstu i interni broj prodajnog mjesta za koje se podnosi pisana ponuda te naznačiti na kojoj se tržnici i u kojoj se ulici nalazi prodajno mjesto, kako slijedi;

 **„NE OTVARATI - PONUDA ZA UZIMANJE U ZAKUP PRODAJNOG MJESTA:**

**TRŽNICA \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_''**

**Nepravodobno pristigle ponude neće se razmatrati i bit će vraćene podnositelju ponude.**

**IV. JAVNO OTVARANJE PISANIH PONUDA:**

Javno otvaranje pisanih ponuda provesti će se **17.05.2023. (srijeda)** na lokaciji (mjestu); sjedišta Rijeka plusa d.o.o. – **Rijeka, Blaža Polića 2/3** u vremenu i prema rasporedu, kako slijedi:

|  |  |  |
| --- | --- | --- |
| **Datum otvaranja** | **Vrijeme otvaranja (sat)** | **Tržnica** |
| **17.05.2023.** | **9:00** | **Sva prodajna mjesta, poslovno prostori i skladišni prostori na Tržnici Zamet** |

Javnom otvaranju ponuda mogu pristupiti ponuditelji osobno, zakonski zastupnici ponuditelja ili opunomoćenik ponuditelja (za fizičke osobe punomoć ovjerenu od javnog bilježnika, a za pravne osobe punomoć potpisanu od strane zakonskog zastupnika i ovjerenu pečatom pravne osobe). Na javnom otvaranju pisanih ponuda imaju pravo sudjelovati isključivo ponuditelji koji su podnijeli ponude za zakup prodajnog mjesta koje je predmet natječaja odnosno njihovi ovlašteni predstavnici ili opunomoćenici.

**V. UVJETI UGOVORA O ZAKUPU TEMELJEM PROVEDENOG JAVNOG NATJEČAJA:**

Prodajna mjesta temeljem ovog javnog natječaja daju se u zakup na određeno vrijeme od
**5 (pet) godina.** Početak plaćanja zakupnine je s danom stupanja u posjed prodajnog mjesta, odnosno od dana izvršene primopredaje prodajnog mjesta koja se utvrđuje odlukom o davanju prodajnog mjesta u zakup. Početak obavljanja djelatnosti; najkasnije do **15. lipnja** **2023. godine**.

**Zakupnici koji se nalaze u posjedu prodajnih mjesta, ukoliko isti ne budu utvrđeni najpovoljnijim natjecateljem po provedenom javnom natječaju, obvezuju se vratiti prodajno mjesto u suglasju s odredbama sklopljenog Ugovora.**

Svaki ugovor o zakupu za pojedino prodajno mjesto biti će solemniziran po javnom bilježniku te će sadržavati ovršnu klauzulu kojom će zakupnik potpisom ugovora o zakupu ovlastiti Društvo da temeljem ugovora o zakupu može neposredno provesti ovrhu (ovršni javnobilježnički akt) radi prisilne naplate dospjele, a nepodmirene zakupnine, troškova, naknade štete, na svojoj pokretnoj i nepokretnoj imovini zakupnika, kao i ovlastiti Društvo da temeljem ugovora o zakupu može neposredno provesti ostvarenje činidbe – predaje prodajnog mjesta u posjed zakupodavcu slobodnog od osoba i stvari, nakon isteka ugovorenog roka zakupa odnosno prestanka ugovora po bilo kojoj osnovi ili nakon ostvarenja drugih uvjeta iz ugovora o zakupu.

**VI. NATJEČAJNA DOKUMENTACIJA:**

Svaka pisana ponuda za sudjelovanje na javnom natječaju mora sadržavati;

**1/** ponudu za uzimanje u zakup određenog prodajnog mjesta u kojoj mora biti navedeno: za ponuditelja koji je fizička osoba: ime i prezime ponuditelja, njegovo prebivalište i osobni identifikacijski broj (OIB); za ponuditelja koji je pravna osoba: tvrtka i sjedište, osobni identifikacijski broj (OIB), ime i prezime zakonskog zastupnika ponuditelja, njegovo prebivalište i osobni identifikacijski broj (OIB), - **Ponuda se predaje na obrascu ponude koja je dostupna na mrežnoj stranici Društva:** [**www.rijeka-plus.hr**](http://www.rijeka-plus.hr)**.** Uz ponudu se predaje i izjava o zaštiti osobnih podataka u kojoj natjecatelj daje suglasnost na obradu i objavljivanje njegovih podataka.

**2/** naznaku tržnice, ulice, vrste i internog broja prodajnog mjesta za koje se dostavlja ponuda,

**3**/ dokaz o uplati jamčevine (nalog za plaćanje ovjeren od pošte, banke ili FINA-e da je uplata izvršena ili potvrda o plaćanju Internet bankarstvom) u iznosu od tri mjesečne zakupnine uvećano za iznos PDV-a ( zakupnina se računa po navedenoj početnoj cijeni),

**4/**ponuđeni iznos zakupnine za prodajno mjesto,

**5/**naznaku djelatnosti koja će se obavljati u poslovnom prostoru,

**6/** presliku osobne iskaznice ako je ponuditelj fizička osoba,

**7/**izvornik ili ovjerenu presliku obrtnice ili izvadak iz nadležnog obrtnog registra koji ne smije biti stariji od 15 (petnaest) dana do dana prijave na javni natječaj, iz kojih mora biti vidljivo da je ponuditelj registriran za djelatnost koja će se obavljati u prodajnom mjestu za koji se natječe, ako je ponuditelj **fizička osoba** **obrtnik**,

**8/**izvornik ili ovjerenu presliku rješenja o upisu u nadležni strukovni registar ili drugu odgovarajuću potvrdu koje ne smije biti starije od 15 (petnaest) dana do dana prijave na javni natječaj, iz kojih mora biti vidljivo da ponuditelj udovoljava uvjetima za djelatnost koja će se obavljati u prodajnom mjestu za koji se natječe, ako je ponuditelj **fizička osoba koja nije obrtnik**,

**9/**izvornik ili ovjerenu presliku rješenja nadležnog trgovačkog suda o upisu u sudski registar ili izvadak iz sudskog registra koji ne smiju biti stariji od 15 (petnaest) dana do dana prijave na javni natječaj, iz kojih mora biti vidljivo da je ponuditelj – **pravna osoba** registrirana za djelatnost koja će se obavljati u prodajnom mjestu za koji se natječe te ime, prezime i osobni identifikacijski broj (OIB) zakonskog zastupnika pravne osobe,

**10/** Obavještavaju se svi zainteresirani ponuditelji da se izvadak iz sudskog registra može proibaviti i putem interneta u obliku elektroničke isprave. Upute o navedenom dostupne su na web stranicama Ministarstva pravosuđa - sudski registar.

**11/** izvornik ili ovjerenu presliku rješenja nadležnog tijela o upisu u upisnik **poljoprivrednih gospodarstava** ili izvadak iz upisnika koji ne smiju biti stariji od 15 (petnaest) dana do dana prijave na javni natječaj, iz kojih mora biti vidljivo da je ponuditelj registriran za djelatnost koja će se obavljati u prodajnom mjestu za koji se natječe te ime, prezime i osobni identifikacijski broj (OIB) zakonskog zastupnika poljoprivrednog gospodarstva,

**12/**izvornik ili ovjerenu presliku rješenja o upisu u registar **udruga** ili izvadak iz odgovarajućeg registra nadležnog tijela, koji ne smiju biti stariji od 15 (petnaest) dana do dana prijave na javni natječaj, iz kojih mora biti vidljivo da je ponuditelj – pravna osoba registrirana za djelatnost koja će se obavljati u prodajnom mjestu za koji se natječe te ime i prezime, prebivalište i osobni identifikacijski broj (OIB) zakonskog zastupnika pravne osobe,

**13/** izjavu kojom ponuditelj - osnivač i/ili zakonski zastupnik pravne osobe jamči da on osobno i s njime povezane pravne osobe nemaju evidentirano dospjelo dugovanje prema TD Rijeka plus d.o.o., odnosno ukoliko takvih povezanih pravnih osoba nema, dužan je položiti svoju izjavu o nepostojanju povezanih pravnih osoba i nepostojanju dospjelog duga prema TD Rijeka plus d.o.o. – **Obrazac izjave nalazi se uz obrazac ponude**,

**14/** presliku Obavijesti o razvrstavanju poslovnog subjekta izdanu od strane Državnog zavoda za statistiku sukladno odluci kojom se propisuje nacionalna klasifikacija djelatnosti.

**15/ Presliku dokumentacije kojom natjecatelj dokazuje:**

**Pravo prvenstva na sklapanje ugovora o zakupu poslovnog prostora za obrtničku ili samostalnu profesionalnu djelatnost.**

**Pravo prvenstva imaju osobe prema sljedećem redoslijedu:**

1. **Članovi uže i šire obitelji smrtno stradalog hrvatskog branitelja iz Domovinskog rata i članovima uže i šire obitelji nestalog hrvatskog branitelja iz Domovinskog rata**
2. **hrvatski ratni vojni invalidi iz Domovinskog rata**
3. **dragovoljci iz Domovinskog rata**
4. **ostali hrvatski branitelji iz Domovinskog rata, redoslijedom od duljeg prema kraćem vremenu sudjelovanja u obrani suvereniteta Republike Hrvatske**
5. **braniteljsko socijalno-radne zadruge za obavljanje registrirane djelatnosti koje su evidentirane u evidenciji braniteljskih socijalno - radnih zadruga koju vodi Ministarstvo ili koje su korisnice poticaja Ministarstva**
6. **djeca hrvatskih branitelja iz Domovinskog rata ili**
7. **osobe iz podstavaka a) do d) i f) ove točke koje su korisnici mirovina**

**Poslovni prostor na kojem je zasnovan zakup na temelju uvjeta iz ove točke, ne može se dati u podzakup.**

**Pravo prednosti iz ove točke ne može se ostvariti dok traje zakup drugog poslovnog prostora, neovisno o tome po kojoj osovi je ostvaren.**

**Osobe koje ostvaruju pravo prvenstva dužne su uz pisanu prijavu dostaviti:**

**Presliku Potvrde o utvrđeno statusu člana uže obitelji smrtno stradalog hrvatskog branitelja/invalida/dragovoljca/branitelja i ostalih izdane od nadležnog tijela, odnosno Ureda za obranu, temeljem koje ostvaruju pravo prvenstva za zasnivanje zakupa te dokaz o srodstvu člana uže obitelji.**

**Pravo prvenstva na sklapanje ugora o zakupu nema pravna osoba čoji je osnivač ili suosnivač fizička osoba koja ima pravo prvenstva.**

**VII. SREDSTVA OSIGURANJA PLAĆANJA:**

Ponuditelj kojeg Društvo pozove na zaključivanje ugovora o zakupu prodajnog mjesta, dužan je prije sklapanja ugovora, kao **osiguranje plaćanja** dostaviti bjanko zadužnicu solemniziranu po javnom bilježniku, izdanu do iznosa jednogodišnje zakupnine.

Osnivač i/ili zakonski zastupnik ponuditelja koji je pravna osoba (jednostavno društvo sa ograničenom odgovornošću - j.d.o.o.), kojeg ponuditelja Društvo pozove na zaključivanje ugovora, dužan je prije sklapanja Ugovora na ime osiguranja novčane tražbine koja je predmet ugovora dostaviti bjanko zadužnicu solemniziranu po javnom bilježniku, izdanu do iznosa koji osigurava naplatu zakupnine i drugih obveza uvećanu za porez na dodanu vrijednost, a kojom se isti obvezuje kao **jamac-platac** isplatiti dospjelu nepodmirenu novčanu tražbinu zakupnika iz ugovora.

**VIII. OSOBE KOJE MOGU SUDJELOVATI NA JAVNOM NATJEČAJU:**

Na natječaju mogu sudjelovati fizičke i pravne osobe, registrirane za djelatnost koja će se obavljati na zakupljenom prodajnom mjestu sukladno ovom javnom natječaju.

***Na javnom natječaju ne može sudjelovati:***

**1/** fizička osoba ili pravna osoba za koju je na dan javnog otvaranja ponuda evidentirana dospjela nepodmirena obveza odnosno nepodmiren dug prema Društvu po bilo kojem osnovu, zaključno s mjesecom koji prethodi mjesecu podnošenja prijave na javni natječaj, osim ako je ponuditelju odobrena odgoda plaćanja navedenih obveza ili ako je s Društvom na drugi način regulirao podmirivanje obveza ili plaćanje duga, pod uvjetom da se pridržava rokova plaćanja te da iznos dugovanja podmiri do dana sklapanja ugovora o zakupu,

**2/** fizička ili pravna osoba koja je u bilo kojoj vrsti sudskog postupka s Društvom po bilo kojem osnovu,

**3/** fizička ili pravna osoba kojoj je Društvo u posljednje tri godine, računajući od dana objave natječaja, otkazalo ugovor o zakupu odnosno ugovor o privremenom korištenju ili raskinulo predmetne ugovore zbog kršenja ugovornih odredbi, za bilo koje prodajno mjesto na tržnicama,

**4/** fizička ili pravna osoba kojoj je Društvo izdalo opomenu zbog kršenja važećih odredbi Općih uvjeta i/ili odredbi ugovora o zakupu prodajnog mjesta i opreme unutar roka od jedne godine dana prije objave javnog natječaja,

**5/** pravna osoba za čijeg je zakonskog zastupnika, odnosno ovlaštenu osobu za zastupanje, osnivača ili osnivače na dan javnog otvaranja ponuda evidentirana dospjela nepodmirena obveza odnosno nepodmiren dug prema Društvu po bilo kojem osnovu, zaključno s mjesecom koji prethodi mjesecu podnošenja prijave na javni natječaj, osim ako je ponuditelju odobrena odgoda plaćanja navedenih obveza ili ako je s Društvom na drugi način regulirao podmirivanje obveza ili plaćanje duga, pod uvjetom da se pridržava rokova plaćanja te da iznos dugovanja podmiri do dana sklapanja ugovora o zakupu,

**6/** pravna osoba za čijeg zakonskog zastupnika, odnosno ovlaštenu osobu za zastupanje, osnivača ili osnivače na dan javnog otvaranja ponuda koja je u bilo kojoj vrsti sudskog postupka s Društvom po bilo kojem osnovu,

**7/** pravna osoba za čijeg zakonskog zastupnika, odnosno ovlaštenu osobu za zastupanje, osnivača ili osnivače u posljednje tri godine, računajući od dana objave natječaja, Društvo otkazalo ugovor o zakupu odnosno ugovor o privremenom korištenju ili raskinulo predmetne ugovore zbog kršenja ugovornih odredbi, za bilo koje prodajno mjesto na tržnicama,

**8/** pravna osoba koja ima istog zakonskog zastupnika, ovlaštenu osobu za zastupanje, osnivača ili osnivače, kao pravna osoba koja na dan javnog otvaranja ponuda ima evidentirane dospjele nepodmirene obveze odnosno nepodmiren dug prema Društvu po bilo kojem osnovu, zaključno s mjesecom koji prethodi mjesecu podnošenja prijave na javni natječaj, osim ako je ponuditelju odobrena odgoda plaćanja navedenih obveza ili ako je s Društvom na drugi način regulirao podmirivanje obveza ili plaćanje duga, pod uvjetom da se pridržava rokova plaćanja te da iznos dugovanja podmiri do dana sklapanja ugovora o zakupu,

**9/** pravna osoba koja ima istog zakonskog zastupnika, ovlaštenu osobu za zastupanje, osnivača ili osnivače, kao i pravna osoba kojoj je u posljednje tri godine, računajući od dana objave natječaja, otkazan ugovor o zakupu odnosno ugovor o privremenom korištenju ili raskinulo predmetne ugovore zbog kršenja ugovornih odredbi, predmet kojeg ugovora je bio zakup/ privremeni zakup bilo kojeg prodajnog mjesta na tržnicama.

**Napomena:**

* **Sve uplate kojima se podmiruju dugovanja prema RIJEKA plusu d.o.o. moraju biti izvršene (evidentirane na transakcijskim računima RIJEKA plusa d.o.o. ) najkasnije 4 dana** **prije javnog otvaranja ponuda.**
* **Na javnom natječaju ne može sudjelovati ponuditelj za koje Povjerenstvo prilikom otvaranja ponuda utvrdi da do dana provođenja javnog natječaja nije za prodajno mjesto za koji je podnio ponudu u korist računa RIJEKA plus d.o.o. uplatio utvrđeni iznos jamčevine i/ili podmirio dug.**

**IX. PUNOMOĆNICI PONUDITELJA:**

Opunomoćenik ponuditelja (fizičke ili pravne osobe) dužan je najkasnije do dana održavanja javnog otvaranja pisanih ponuda Društvu na adresu sjedišta Blaža Polića 2, Rijeka, dostaviti punomoć za zastupanje (za fizičke osobe punomoć ovjerenu od javnog bilježnika, a za pravne osobe punomoć potpisanu od strane zakonskog zastupnika i ovjerenu pečatom pravne osobe), ako ponuditelj nije u mogućnosti osobno prisustvovati javnom otvaranju pisanih ponuda

**X.ROK ZA ZAKLJUČIVANJE UGOVORA O ZAKUPU I PREUZIMANJE PRODAJNOG MJESTA:**

Najpovoljniji ponuditelj dužan je najkasnije u roku od 15 (petnaest) dana od dana donošenja odluke o odabiru sklopiti ugovor o zakupu, a u roku od 8 (osam) dana od dana sklapanja ugovora o zakupu preuzeti prodajno mjesto. Ako najpovoljniji ponuditelj ne postupi na ovaj način bez opravdanog razloga, odluka o odabiru toga ponuditelja će se poništiti, a zakup toga prodajnog mjesta ponudit će se prvom sljedećem rangiranom ponuditelju pod uvjetima koje je taj ponuditelj ponudio. Ukoliko za to prodajno mjesto nema drugih ponuditelja i/ili oni ne udovoljavaju uvjetima za odabir, odluka o odabiru ponuditelja za to prodajno mjesto će se poništiti, a javni natječaj za to prodajno mjesto će se ponoviti. Ponuditelj koji odustane od dodijeljenog mu prodajnog mjesta ili sklapanja ugovora o zakupu za isto, gubi uplaćeni iznos jamčevine te gubi pravo ponovno dostavljati svoju ponudu za isto prodajno mjesto na prvom sljedećem javnom natječaju.

Zakupnik uzima prodajno mjesto u zakup u viđenom stanju, te ga je dužan urediti i privesti ugovorenoj djelatnosti o vlastitom trošku te se odriče bilo kakvog prava na naknadu za uložena sredstva s osnove izvođenja bilo kakvih radova u prodajnom mjestu te se odriče prava primjene instituta stjecanja bez osnove i/ili poslovodstva bez naloga bez obzira da li je za takve radove imao ili nije imao suglasnost Društva.

Pored zakupnine, zakupnik je dužan plaćati ostale pripadajuće troškove u svezi s korištenjem prodajnog mjesta koji se izračunavaju prema udjelu površine predmeta zakupa u odnosu na cijeli prostor.

**XI. POVRAT JAMČEVINE:**

Odabrani ponuditelj koji ne sklopi ugovor o zakupu bez opravdanog razloga, nema pravo na povrat jamčevine. Ponuditelju čija ponuda nije prihvaćena, jamčevina se vraća u roku od 30 (trideset) dana od dana donošenja odluke o odabiru.

Ponuditeljima koji odustanu u tijeku natječaja ili odustanu od sklapanja ugovora o zakupu, jamčevina se ne vraća. Ponuditelju koji sklopi ugovor o zakupu, uplaćena jamčevina predstavlja sredstvo osiguranja koje Zakupodavac zadržava do isteka Ugovora radi naplate dospjele i nedospjele ugovorene zakupnine nakon prestanka Ugovora, troškova zajedničke i troškova individualne potrošnje, eventualne štete za koju odgovara Zakupnik, te podmirenju svih drugih dospjelih troškova, naknada i obveza po Ugovoru.

**XII. PRIBAVLJANJE DOZVOLA ZA RAD I DOZVOLA ZA OBAVLJANJE DJELATNOSTI:**

Ponuditelj s kojim Društvo zaključi ugovor o zakupu dužan je o svom trošku ishoditi sve potrebne dozvole odnosno akte koji su prema propisima potrebni za korištenje pojedinog prodajnog mjesta odnosno koji su mu potrebni za obavljanje djelatnosti na pojedinom prodajnom mjestute ih dostaviti Društvu u roku od 15 dana od ishođenja istih, odnosno u roku od 15 dana od dana početka obavljanja ugovorene djelatnosti.

**XIII. DODATNE INFORMACIJE O JAVNOM NATJEČAJU:**

* mogu se dobiti osobno na adresi Službe tržnica Društva: **Rijeka, Vatroslava Lisinskog 6 C**,
* **kontakt (broj telefona): 091/121-3320.**

**XIV. NAJPOVOLJNIJA PONUDA:**

Najpovoljnijom ponudom smatrat će se ona ponuda koja uz ispunjenje svih uvjeta iz javnog natječaja sadrži najveći ponuđeni iznos zakupnine. U slučaju da dva ili više ponuditelja koji su ispunili sve uvjete iz javnog natječaja ponude jednaki iznos zakupnine, pravo prvenstva ima ponuditelj čija je ponuda ranije zaprimljena.

Ponuđeni iznos zakupnine mora biti isti ili veći od početne cijene.

Ako je dokumentacija koju je ponuditelj bio dužan dostaviti nepotpuna ili pogrešna ili ako nedostaju određeni dokumenti, Društvo će poštujući načela jednakog tretmana i transparentnosti, zahtijevati od dotičnih ponuditelja da dopune ili dostave dokumentaciju u roku od pet radnih dana.

Postupanje Društva sukladno prethodnom stavku ne smije dovesti do pregovaranja u vezi s kriterijem za odabir ponude ili ponuđenim predmetom nabave.

**XV. ODLUKA O ODABIRU:**

Društvo donosi odluku o odabiru ili odluku o poništenju javnog natječaja u roku od 15 (petnaest) dana od dana otvaranja ponuda. Odabrani ponuditelj dužan je s Društvom zaključiti ugovor o zakupu u roku od 15 (petnaest) dana od dana donošenja odluke o odabiru. Ako najpovoljniji ponuditelj ne postupi na ovaj način bez opravdanog razloga, odluka o odabiru toga ponuditelja će se poništiti, a zakup toga prodajnog mjesta ponudit će se prvom sljedećem rangiranom ponuditelju pod uvjetima koje je taj ponuditelj ponudio. Ukoliko za to prodajno mjesto nema drugih ponuditelja i/ili oni ne udovoljavaju uvjetima za odabir, odluka o odabiru ponuditelja za to prodajno mjesto će se poništiti, a javni natječaj za to prodajno mjesto će se ponoviti.

**Ukoliko isti ponuditelj na temelju provedenog javnog natječaja ostvari pravo na zakup više prodajnih mjesta koja se prostorno nalaze jedno uz drugo, u roku od 15 dana od dana otvaranja ponude, za sva ta mjesta koja su prostorno povezana s ponuditeljem sklopit će se jedan ugovor o zakupu, pri čemu u slučaju kršenja bilo koje ugovorne obveze koja predstavljaju razlog za raskid ugovora, pa i radi neurednog plaćanja obveze samo za jedno od prodajnih mjesta ili u slučaju otkaza zakupnika za samo jedno od prodajnih mjesta, Ugovor o zakupu se raskida u odnosu na sva prodajna mjesta kao cjelinu.**

Odlukom o odabiru obvezno se utvrđuje:

* ime, prezime, prebivalište te osobni identifikacijski broj (OIB) odabranog ponuditelja
(za fizičku osobu),
* tvrtka i sjedište odabranog ponuditelja te osobni identifikacijski broj (OIB) (za pravnu osobu),
* vrsta prodajnog mjesta, ulica i interni broj, površina i djelatnost prodajnog mjesta,
* mjesečna i godišnja zakupnina najpovoljnije ponude izražena u eurima,
* jamstva,
* rok početka plaćanja zakupnine i početka obavljanja djelatnosti,
* uputa o pravu na prigovor.

Preslika Odluke o odabiru dostavlja se svim ponuditeljima u roku od 5 (pet) dana od dana njezina donošenja.

Svaki ponuditelj ima pravo u roku od 8 dana od dana donošenja Odluke o odabiru uložiti prigovor Povjerenstvu. Povjerenstvo je dužno donijeti odluku po prigovoru u roku od 5 (pet) dana od dana primitka prigovora. Odluka mora biti obrazložena i u pisanom otpravku dostavljena podnositelju prigovora.

 **TD RIJEKA plus d.o.o.**